श्रम मंत्रालय के 25 और अधिकारी कोविड-19 से संक्रमित पाये गए: सूत्र
नयी दिल्ली: श्रम एवं रोजगार मंत्रालय के 25 अधिकारी इस सप्ताह कोविड-19 से संक्रमित पाये गए जिससे मंत्रालय में संक्रमित कर्मचारियों की कुल संख्या बढ़कर 36 हो गई। यह जानकारी एक सूत्र ने दी।
सूत्र ने बताया कि अधिकारियों के कुछ पारिवारिक सदस्य भी कोरोना वायरस से संक्रमित पाये गए हैं।
सूत्र ने बताया, ‘‘श्रम मंत्रालय में 25 अधिकारी कोविड-19 से संक्रमित पाये गए हैं। इससे पहले मंत्रालय में 11 व्यक्ति संक्रमित पाये गए थे।’’
छह संक्रमित व्यक्ति श्रम मंत्री संतोष गंगवार के निजी कर्मचारी हैं।
मंत्रालय में अधिकारियों की कोविड-19 की जांच की जा रही है क्योंकि इसके दो कर्मचारी पिछले सप्ताह संक्रमित पाये गए थे। उसके बाद श्रम शक्ति भवन को दो दिन के लिए सैनेटाइजेशन के लिए बंद कर दिया गया था। मंत्रालय में संक्रमित व्यक्तियों की संख्या रविवार तक बढ़कर 11 हो गई।
सूत्र ने यह भी कहा कि मंत्रालय के शीर्ष अधिकारी इमारत को ठीक तरह से सैनेटाइज करने के लिए इमारत को फिर से सील करने और इमारत में स्थित मंत्रालयों में कार्यरत कर्मचारियों को घर पर पृथक करने पर विचार कर रहे हैं।
सूत्र ने कहा कि यद्यपि श्रम शक्ति भवन को चार और पांच जून को सील कर दिया गया था लेकिन ऊर्जा मंत्रालय ने अपने कर्मचारियों को कुछ काम के लिए पांच जून को बुलाया था।
इसलिए इमारत को आठ जून को नहीं खोलने का निर्णय किया गया। यद्यपि श्रम मंत्रालय के कुछ अधिकारी आठ जून को भी कार्यालय आये थे। इमारत उसके बाद से अधिकारियों के लिए खुली रही।
श्रम एवं रोजगार मंत्रालय में पूर्व में संक्रमित पाये गए 11 अधिकारियों में एक संयुक्त सचिव, एक स्टेनो, एक प्रधान निजी सचिव, एक निजी सचिव, छह मल्टी टास्क असिस्टेंट और एक चालक शामिल था।
दो दिनों के लिए भवन को बंद करना कोविड-19 महामारी से मुकबाले के लिए मानक संचालन प्रक्रिया का हिस्सा था। इसके तहत, यदि दो या अधिक कर्मचारी कोविड-19 से संक्रमित पाए जाते हैं, तो किसी भी मंत्रालय या विभाग के संपूर्ण भवन को सैनेटाइजेशन के लिए सील कर दिया जाता है।
फरीदाबाद : ईएसआई अस्पताल की कोरोना लैब का 70 फीसदी स्टाफ संक्रमित, लैब बंद
फरीदाबाद : हरियाणा के फरीदाबाद में कोरोना वायरस के मरीजों के इलाज के लिए बनाए गए एन.एच.-3 स्थित ईएसआई अस्पताल की जांच लैब के करीब 70 फीसदी स्वास्थ्य कर्मचारियों के वायरस से संक्रमित पाए जाने के बाद लैब को बंद कर दिया है।
इससे कोरोना वायरस संक्रमित लोगों की जांच करने में स्वास्थ्य कर्मियों को भारी परेशानी का सामना करना पड़ रहा है। लैब को बन्द हुए शुक्रवार को तीन दिन हो गये है ।
उप सिविल सर्जन डॉ रामभगत ने यह जानकारी देने के साथ ही भाषा को बताया कि नए स्टाफ के आने के बाद ही यह लैब चालू होगी। उन्होंने बताया कि अब नलहड़ और एक अन्य लैब से फरीदाबाद में होने वाले टेस्ट की रिपोर्ट आएगी।
उन्होंने बताया कि ईएसआई अस्पताल लैब का करीब 70 फीसदी स्टाफ कोरोना संक्रमित हो गया था, जिसके चलते यह लैब चार दिन के लिए बंद कर दी गई है। इसी लैब में फरीदाबाद के कोविड टेस्ट की रिपोर्ट तैयार होती थी।
डा .रामभगत ने कहा कि कोविड-19 अस्पताल की प्रयोगशाला में काम करने वाला लैब टैक्नीशियन पिछले दिनों संक्रमित पाया गया था जिसके कारण सैम्पलिंग की प्रक्रिया पूरी तरह से बंद कर दी गई। अब यहां का करीब 70 फीसदी स्टाफ संक्रमित हो गया है।
उप सिविल सर्जन एवं कोरोना मामलों के लिए जिला नोडल अधिकारी-कोरोना डा. रामभगत ने बताया कि जिले में अब तक 15,960 यात्रियों को निगरानी में रखा गया है जिनमें से 5805 लोगों की निगरानी में रखने की 28 दिन की अवधि पूरी हो चुकी है। बाकी 10,134 लोग निगरानी में हैं। कुल निगरानी वाले लोगों में से 14910 को घरों में पृथक वास में रखा गया है और अब तक 16286 लोगों के सैंपल लैब में भेजे गए थे, जिनमें से 14085 की नेगेटिव रिपोर्ट मिली है तथा 1151 की रिपोर्ट आनी शेष है।
उन्होंने बताया कि अब तक 1050 लोगों के सैंपल पॉजिटिव मिले हैं, जिनमें से 404 लोगों को अस्पताल में दाखिल किया गया है तथा 305 पॉजिटिव मरीजों को घर पर पृथक वास में रखा गया है। इसी प्रकार ठीक होने के बाद 320 मरीजों को अस्पताल से छुट्टी दी जा चुकी है। और अब तक 21 मरीजों की मौत हो चुकी है जिसमें कोरोना के साथ-साथ अन्य विभिन्न बीमारियां भी कारण रहीं।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva